《今日行二月十四日赋》
元代·刘崧

今日何日天气清，江干雨晴花柳明。清晨手持一杯酒，再拜有泪如何倾。

我不及庭前乌，朝夕返哺鸣呜呜。又不如坟上草，霜露结根永相保。

一从南郡飞旌旗，频年死徙伤流离。先畴荒弃稂莠集，故宅荡析风烟悲。

小时开口咏诗句，投果倾堂动诸父。岂知长大罹百凶，事绪茫如堕烟雾。

只今四十逾八年，有子孩痴方可怜。霜蓬渐入明镜里，菽水不到黄泉边。

我家一门联桂籍，四十年馀声赫奕。每惭末路向人低，独抱遗书竟奚适。

姆源之山高入云，钟岭亦有慈亲坟。清明欲近风雨恶，野鸟啼春安可闻。

大兄今年会昌去，季也雩阳更流寓。山斋此日倍相思，却恨从前少欢聚。

东家西家燕子飞，桃花乱落扑人衣。明朝何处寻芳去，肠断故园消息稀。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。